02/11/2018 | Administración LocalMunicipal
Carballo
Aprobación das bases do premio a proxectos de webseries en galego - Carballo Interplay 2019

A Xunta de Goberno en sesión ordinaria do 22/10/2018 aprobou as bases do “Premio a proxecto de webserie en galego Carballo Interplay 2019”, que a continuación se transcriben: O Carballo Interplay, na súa VI edición, que terá lugar en Carballo do 4 ao 6 de abril de 2019, convoca o premio a proxectos de webserie en galego, que ten por obxectivo a incentivación e o fomento da creación e a difusión de contidos audiovisuais orixinais en lingua galega en internet. Os proxectos presentados a este premio deben estar referidos á creación de contidos audiovisuais que han reunir as seguintes características básicas: -Deben ser creacións audiovisuais propias e orixinais. -Poden ser de imaxe real, animación, stop motion, técnica combinada, etc. -As creacións audiovisuais deben estar pensadas para seren publicadas e difundidas a través de internet e mediante capítulos, episodios ou partes (como mínimo tres). -Non hai ningún tipo de restrición de temática, xénero, estilo, nin persoas destinatarias, sempre que non conteñan ningún tipo de contido ofensivo contra ninguén. -Deben ser gravadas orixinalmente en galego e esta debe ser a lingua do seu título e créditos. O premio ten unha dotación económica de 1.500 euros e deberá destinarse exclusivamente á produción de, polo menos, tres vídeos da webserie do proxecto premiado. O premio estará suxeito ás posibles retencións fiscais que a lei estableza. Poderán presentarse proxectos dende a publicación das bases ata o 17 de marzo de 2019. Os/as solicitantes deberán enviar ao enderezo electrónico direccion@carballointerplay. com, e indicando no asunto do correo “Proxecto de webserie en galego”, a seguinte documentación nun arquivo en formato pdf. -Historial profesional do/a solicitante, persoa, entidade ou produtora. -Sinopse do proxecto (máximo 1 páxina). -Memoria explicativa do proxecto (máximo 5 páxinas). -Guión definitivo do primeiro capítulo. -Calendario da produción. -Currículo do equipo técnico e artístico. -Plan de comunicación e presenza en RRSS. -Ligazón a teaser visual da webserie. -Calquera outra documentación que o/a solicitante considere pertinente para a mellor defensa do proxecto. O comité de selección nomeado para o caso escollerá os proxectos finalistas. Os/as responsables dos proxectos finalistas terán que defender o seu proxecto facendo un piching nun tempo máximo de 15 minutos ante os/as membros do xurado específico para esta convocatoria, coa intención de convencer da calidade, orixinalidade, necesidade e viabilidade do proxecto. O xurado poderá facer preguntas para coñecer mellor o proxecto presentado. O piching será aberto ao público e terá lugar dentro da programación do festival. O xurado específico estará composto por persoas de recoñecida capacidade dos ámbitos do audiovisual, da creación en rede e da normalización lingüística, un representante do Concello de Carballo e un representante do equipo directivo do festival. O xurado específico publicarase na páxina web do festival. Valorarase a creatividade e a orixinalidade da proposta, a calidade creativa e audiovisual e o impacto favorable para a posta en valor do galego, así como a súa viabilidade de cara á produción. O Concello de Carballo resérvase o dereito de deixar deserto o premio no caso de non concorreren a concurso un mínimo de tres proxectos finalistas. O proxecto de webserie premiada farase público o día da gala de entrega de premios do festival. Cando menos un/ha dos/as representantes de cada proxecto finalista deberá estar presentes na devandita gala. Polo menos tres vídeos da serie web resultante deberán estar finalizados para ser estreados na VII Edición do Festival CARBALLO INTERPLAY. O resultado da webserie premiada deberá axustarse ao proxecto presentado. A webserie debe estar rodada en VO galego. Nos títulos de crédito iniciais da produción deberá figurar en cartón único: “Co apoio do Concello de Carballo e do Festival Carballo Interplay”. Na documentación do proxecto (materiais de promoción e distribución) e nos títulos de crédito da produción resultante, páxina web, etc., farase constar que recibiu o premio a proxecto de webserie en galego do festival CARBALLO INTERPLAY. O Concello de Carballo facilitará os logotipos pertinentes. Os/as beneficiarios/as danlle a autorización expresa ao Concello de Carballo para a utilización da produción subvencionada co obxecto da súa sociabilización nas actividades de promoción e difusión que corresponden. Ao enviaren os materiais a concurso os/as titulares/as están a declarar implicitamente seren os/as propietarios/as e estaren autorizados/as para utilizar todos os dereitos sobre a música, vídeo e efectos que figuran na webserie. O festival non se fará responsable das reclamacións que xurdan do incumprimento dos/as creadores/as ou produtoras que presenten unha webserie de non posuír axeitadamente os dereitos sobre o material que envíe. A presentación de proxectos ao premio implican a aceptación destas bases. Carballo, 26 de outubro de 2018 O alcalde Evencio Ferrero Rodríguez